Foto’s: Vrystaat-busongeluk eis 4Foto van die Interkaap-bus na die ongeluk op 13 Desember 2014 Foto: @trafficsa, Twitter Minstens vier mense is naby Welkom in die Vrystaat dood toe ŉ Interkaap-bus in ŉ stilstaande vragmotor vasgery het. “Minstens 56 persone is met verskeie beserings na ŉ hospitaal in Welkom geneem,” het ao Malebo Khosana, woordvoerder van die polisie in die Vrystaat, gesê. Die Interkaap-bus, met 54 passasiers en drie personeellede aan boord, was op pad na Kaapstad toe die ongeluk omstreeks middernag plaasgevind het. Die vragmotorbestuurder het glo stilgehou om te bepaal waarom ŉ bakkie in die middel van die Virginia-pad stilstaan, toe die bus die vragmotor van agter getref het. Volgens Interkaap het die vragmotor verf vervoer. “Die busbestuurder en sy assistent is op slag dood,” het Khosana bygevoeg. Hulle liggame moes met meganiese toerusting uit die wrak gesny word. Russel Meiring, woordvoerder van ER24, het intussen aan OFM gesê nog twee persone het ook aan hul beserings beswyk. Volgens ŉ verklaring deur Interkaap is slegs drie van die beseerdes nog in die hospitaal. Die res van die passasiers is glo reeds weer op pad na Kaapstad. Khosana het gesê die bakkiebestuurder het stilgehou toe hy iets in die pad sien lê, wat hy aangeneem het is ŉ persoon. Hy het egter binnekort bepaal dit is bagasie, en nie ŉ persoon nie. Foto van die Interkaap-bus na die ongeluk op 13 Desember 2014 Foto: @trafficsa, Twitter Foto van die Interkaap-bus na die ongeluk op 13 Desember 2014 Foto: @trafficsa, Twitter